b'\n_START_ARTICLE_\nGeorge Dewey\n_START_SECTION_\nUra\n_START_PARAGRAPH_\nDewey valmistui 1858 Yhdysvaltain laivastoakatemiasta Annapolisista. Yhdysvaltain sis\xc3\xa4llissodan puhjetessa kolme vuotta my\xc3\xb6hemmin h\xc3\xa4n oli luutnantti ja palveli pohjoisvaltioiden laivastossa. H\xc3\xa4n osallistui sodan aikana New Orleansin, Port Hudsonin ja Donaldsonvillen taisteluihin. Sodan loppuvaiheessa h\xc3\xa4n palveli Pohjois-Atlantin saartoeskaaderissa. Dewey ylennettiin 1872 komentajaksi, 1884 kapteeniksi ja 1896 kommodoriksi. Noina vuosina h\xc3\xa4n toimi useiden eri sotalaivojen kapteenina sek\xc3\xa4 eri teht\xc3\xa4viss\xc3\xa4 laivastoministeri\xc3\xb6ss\xc3\xa4 ja majakoista vastanneessa Lighthouse Board -nimisess\xc3\xa4 valtion virastossa._NEWLINE_Vuoden 1897 lopulla Dewey siirrettiin omasta toiveestaan Yhdysvaltain laivaston Aasian eskaaderiin. H\xc3\xa4n aloitti teht\xc3\xa4v\xc3\xa4ss\xc3\xa4 tammikuun 1898 alussa lippulaivanaan USS Olympia. Ennakoidessaan sodan Espanjaa vastaan olevan l\xc3\xa4hell\xc3\xa4 h\xc3\xa4n perehtyi jo etuk\xc3\xa4teen Espanjalle kuuluneiden Filippiinien saariryhm\xc3\xa4n maantieteeseen. Kun sota puhkesi huhtikuussa 1898, Dewey vei nelj\xc3\xa4st\xc3\xa4 risteilij\xc3\xa4st\xc3\xa4 ja kahdesta tykkiveneest\xc3\xa4 koostuneen laivastonsa Hongkongista Filippiinien Manilanlahdelle, jonne se saapui illalla 30. huhtikuuta. H\xc3\xa4n avasi seuraavana aamuna tulen lahdelle ankkuroitua Espanjan laivastoa vastaan ja upotti puolessatoista tunnissa p\xc3\xa4\xc3\xa4osan espanjalaisten aluksista. Dewey tuotti taistelussa Espanjalle t\xc3\xa4ydellisen tappion menett\xc3\xa4m\xc3\xa4tt\xc3\xa4 yht\xc3\xa4\xc3\xa4n miehist\xc3\xa4\xc3\xa4n. Voitto avasi Yhdysvalloille tien Filippiineille. Deweyn taistelun alla lippulaivansa kapteenille antama k\xc3\xa4sky \xe2\x80\x9dVoitte ampua, kun olette valmis, Gridley\xe2\x80\x9d muodostui sittemmin kuuluisaksi. Dewey ylennettiin kaksitoista p\xc3\xa4iv\xc3\xa4\xc3\xa4 Manilanlahden taistelun j\xc3\xa4lkeen kontra-amiraaliksi ja maaliskuussa 1899 vara-amiraaliksi._NEWLINE_Kun Dewey palasi Filippiinien sotaretken j\xc3\xa4lkeen kotimaahan, h\xc3\xa4nt\xc3\xa4 juhlittiin sankarina. Yhdysvaltain kongressi perusti h\xc3\xa4nt\xc3\xa4 varten maaliskuussa 1899 uuden Admiral of the Navy -nimisen sotilasarvon, joka on korkein kenellek\xc3\xa4\xc3\xa4n yhdysvaltalaiselle my\xc3\xb6nnetty laivaston sotilasarvo. Dewey sai arvon vuonna 1903, mutta se my\xc3\xb6nnettiin takautuvasti jo maaliskuulta 1899, jolloin h\xc3\xa4n oli saanut ylennyksen vara-amiraaliksi. Sek\xc3\xa4 demokraatit ett\xc3\xa4 republikaanit kosiskelivat h\xc3\xa4nt\xc3\xa4 ehdokkaakseen vuoden 1900 presidentinvaaleihin, mutta h\xc3\xa4n torjui ehdotukset. Dewey toimi vuodesta 1900 kuolemaansa saakka laivaston esikunnan johtajana. Kuoltuaan tammikuussa 1917 h\xc3\xa4net haudattiin Arlingtonin sotilashautausmaalle, mutta h\xc3\xa4nen ruumiinsa siirrettiin 1925 Washington National Cathedralin Bethlehem-kappelin kryptaan._NEWLINE_George Deweyn mukaan on my\xc3\xb6hemmin nimetty useita USS Dewey -nimisi\xc3\xa4 Yhdysvaltain laivaston aluksia.'